En 20-årig mand fra Syddjurs er som den første kendt skyldig og blevet dømt i den meget omtalte sag, hvor over 1.000 unge er blevet sigtet for at have delt tre sexvideoer på Facebooks chat-platform Messenger.

Han er ved Retten i Randers blevet idømt betinget fængsel i 30 dage for at have delt den krænkende sexvideo på Facebook.

Den tiltalte blev af en enig domsmandsret fundet skyldig i at have besiddet og fem gange mellem 2015 og 2016 at have delt en fil indeholdende videoen til 12 personer.

Læs også : Advokat for pige i sexvideo: Hun kan aldrig få et almindeligt liv

Anklageren krævede den tiltalte fængslet i mindst 60 dage, mens forsvareren ønskede frifindelse.

- Retten lagde vægt på grovheden og omfanget af krænkelsen, men også på den tiltaltes unge alder og gode personlige forhold samt tiltaltes beskedne andel i den samlede krænkelse af de forurettede, skriver retten på sin hjemmeside.

Videoerne er fra foråret 2015 og viser en dengang 15-årig pige og flere unge drenge. Optagelserne er af voldsom seksuel og krænkende karakter.

Læs også : Nu starter sagerne om krænkende sexvideoer på Messenger

Den kvindelige forurettede blev tilkendt 10.000 kr. i godtgørelse, mens en forurettet dreng ikke blev tilkendt erstatning.

Deres bistandsadvokater havde krævet godtgørelser på henholdsvis 100.000 kroner og 75.000 kroner.

Første dom ud af flere sager

Det er den første dom ud af i alt ni prøvesager, som skal for retten i denne uge, inden Anklagemyndigheden går videre med de mange andre sager.

En anden tiltalt ung mand er på anklagebænken i dag i Retten i Lyngby, hvor han ligesom den 20-årige nægter sig skyldig.

Læs også : Sikkerhedsekspert: Ulovlig sexvideo vil stadig blive delt på nettet

Han er tiltalt for have videresendt børnepornografi tre gange i grupper på Facebooks chat-platform Messenger. Derudover går tiltalen på at have blufærdighedskrænket modtagerne af videoen og for at have opbevaret den.

Prøvesagerne repræsenterer forskellige typer af sager i det samlede sagskompleks og kører som en såkaldt prøveballon, der skal være med til at finde ud af, hvor strenge straffe der kan gives.

Flere af de andre prøvesager kører tirsdag og onsdag i denne uge.